b'\n_START_ARTICLE_\nSrbska pravoslavna Cerkev\n_START_PARAGRAPH_\nSrbska pravoslavna Cerkev je ena od samostojnih (avtokefalnih) pravoslavnih patriarhij. Njen patriarh je od leta 2010 nekdanji ni\xc5\xa1ki vladika Irinej._NEWLINE_Srbsko pravoslavno Cerkev je ustanovil sveti Sava, sin \xc5\xa0tefana Nemanje. Sveti Sava je bil menih na Sveti gori Atosu (Gr\xc4\x8dija). Leta 1204 se je vrnil v Srbijo in ustanovil samostojno srbsko Cerkev. Potem, ko je dosegel avtokefalnost srbske Cerkve, je bil leta 1219 posve\xc4\x8den za prvega srbskega nad\xc5\xa1kofa._NEWLINE_Leta 1346 je cesar Du\xc5\xa1an Veliki razglasil srbsko patriarhijo, ki je trajala do leta 1458, ko so jo ukinili Turki. Leta 1557 je bila obnovljena srbska patriarhija s sede\xc5\xbeem v Pe\xc4\x87i, leta 1776 pa jo je Carigrad spet ukinil. Pozneje je bila srbska patriarhija spet ustanovljena \xc5\xa1ele leta 1920, po ustanovitvi Jugoslavije. Sede\xc5\xbe patriarhije je od takrat naprej v Beogradu. Leta 1969 se je od srbske patriarhije odcepila makedonska pravoslavna Cerkev, ki pa je ne priznavajo vse pravoslavne Cerkve._NEWLINE_Za Srbsko pravoslavno Cerkev je zna\xc4\x8dilno, da v verskih zadevah \xc5\xa1e vedno uporablja julijanski koledar, zato so srbski prazniki praviloma 13 dni pozneje kot ustrezni prazniki v Rimskokatoli\xc5\xa1ki Cerkvi in v nekaterih drugih pravoslavnih Cerkvah (npr. v Gr\xc5\xa1ki pravoslavni Cerkvi, ki je tudi pre\xc5\xa1la na novej\xc5\xa1i Milankovi\xc4\x87ev koledar, ki je podoben obi\xc4\x8dajnemu gregorijanskemmu koledarju). Srbski verniki torej bo\xc5\xbei\xc4\x8d praznujejo 7. januarja (in ne 25. decembra). V sodobnem \xc4\x8dasu ljudje v Srbiji prazujejo\xc2\xa0\xc2\xbbcivilno\xc2\xab\xc2\xa0novo leto 1. januarja, vendar pa ima za tamkaj\xc5\xa1nje prebivalce 14. januar \xc5\xa1e vedno velik pomen, saj se je v preteklosti takrat praznovalo pravoslavno novo leto (oziroma se \xc5\xa1e vedno praznuje praznik Jezusovega obrezovanja)._NEWLINE_Zna\xc4\x8dilni prazniki Srbske pravoslavne Cerkve so slave (podobno kot godovi), to so prazniki svetnikov Cerkve, ki jih Srbi \xc4\x8dastijo v svojih hi\xc5\xa1ah ob posebnih obredih. V pravoslavni cerkvi verniki obi\xc4\x8dajno ne sedijo, marve\xc4\x8d stojijo._NEWLINE_Srbska pravoslavna Cerkev v Sloveniji spada v Zagreb\xc5\xa1ko-Ljubljansko metropolijo. V Ljubljani stoji pravoslavna cerkev sv. Cirila in Metoda.'